«Davent dad uss scriv jau rumantsch grischun»
Linard Bardill prelegia als Dis da litteratura a Domat 

(anr) Tranter ils tschintg auturs nominads per il Premi Term Bel als Dis da litteratura a Domat sa chatta Linard Bardill. Il chantautur va quest onn cun gronds pass enavant. Trais novas publicaziuns èn vegnidas sin fiera: Il roman «Fortunat Kauer», il disc cumpact «Lieder und Gschichte us em Rucksack vom Andrì» ed il cudesch tar il dc cun il titel «Das geheimnisvolle Buch». L’istorgia dal pastur Andrì Tona saja in grond success e vegnia vendida fitg bain, di Bardill. El survegnia uss ina pluna brevs dad uffants che lessan ina giada ir ad alp u savair dapli da quest Andrì. 
La publicaziun dal roman «Fortunat Kauer» haja avert ad el in nov spazi en il mund cultural. 
Bardill ha emprendì d’enconuscher auters scrivents e nova glieud. Uss saja planisà da translatar «Fortunat Kauer» er en il linguatg da la Bosnia. Perquai planiseschia el in segund viadi a Sarajevo. Ina da las figuras principalas en il roman è in fugitiv da l’anteriura Jugoslavia. Tras quai èn ils contacts da Bardill cun fugitivs s’intensivads dapi la publicaziun. Da curt è Bardill sa participà cun autras gruppas da musica enconuschentas al concert da benefizi en il «Volkshaus» a Turitg. Il concert steva sut il motto «Rückkehr mit Perspektiven» ed il retgav vegn duvrà a favur da giuvens fugitivs che duessan vegnir tramess en lur pajais anc avant ch’els han pudì finir l’emprendissadi. Ils fugitivs che turnian enavos na vegnian per ordinari betg beneventads bain en lur patria, declera Bardill. Els vegnian numnads traditurs e sajan savens quels che chattian il pli davos ina lavur. I saja sut questas circumstanzas anc pli impurtant ch’ils giuvens fugitivs possian turnar almain cun ina scolaziun concludida. 

Autur u musicist? 
«Chantautur è mia basa», di Bardill: «Dal scriver pon ins viver pir cura ch’ins ha edì diesch cudeschs.» Per il 1999 è planisà in nov disc cumpact che vegn a cuntegnair duas u trais chanzuns rumantschas. 
Ils Dis da litteratura èn per il chantautur in’impurtanta ed agreabla chaschun e motivaziun da scriver rumantsch. Questa occurrenza attira era il public necessari. Per la chaschutta u be per sasez n’ha Bardill numnadamain betg gust da scriver. Forsa è gist quai er il motiv ch’el scriva dapi il roman Fortunat Kauer be pli rumantsch grischun. Uschia cuntanscha el ils lecturs davent da Müstair enfin Mustér e betg be quels dad in idiom. Il text ch’el prelegia als Dis da litteratura a Domat sa numna «Enfin che la mort ans separa». 
Ils tschintg auturs nominads per il Premi Term Bel dals Dis da litteratura prelegian lur texts la sonda ils 5 da settember en la halla polivalenta Tircal a Domat. Il meglier text vegn la giuria ad eleger ensemen cun il public che ha ina vusch.